Minn informazzjoni li kisbet il-gazzetta KullĦadd jirriżulta li l-Pjan Nazzjonali għall-Ilma qed jiġi konkluż wara perjodu estiż ta' konsultazzjoni ma' diversi setturi, inkluż dak agrikolu. Sostna dan Manuel Sapiano mis-Sustainable Energy and Water Conservation Unit (SEWCU), meta mistoqsi speċifikament minn din il-gazzetta f'liema stadju wasal il-Pjan Nazzjonali tal-Ilma li tant huwa importanti għal pajjiż. "Dan il-perjodu estiż ta' konsultazzjoni kien bżonjuż sabiex jiġu diskussi b'mod estensiv il-miżuri prevvisti f'dan il-pjan ma' dawn is-setturi sabiex jiġi żgurat li l-pjan jindirizza l-aspettattivi u l-bżonnijiet tagħhom. Huwa previst għalhekk li l-pjan jiġi ppubblikat aktar tard din is-sena," sostna Sapiano. Proġetti importanti oħrajn Mitlub jikkummenta fuq xi proġetti oħrajn li saru jew għadhom qed isiru b'rabta mal-konservazzjoni tal-ilma, Sapiano sostna li l-aktar proġett importanti li hemm għaddej bħalissa huwa l-iżvilupp ta' tliet impjanti ta' trattament ulterjuri (polishing) b'kapaċità li jiġu prodotti sa seba' miljun metru kubu fis-sena ta' ilma trattat (new water) li jista' jintuża mis-settur industrijali u dak agrikolu minflok l-ilma tal-pjan. "B'rabta ma' dan il-proġett, għaddejjin ukoll żewġ proġetti pilota fejn qed jiġi investigat l-użu ta' dan l-ilma għat-tkabbir ta' ħxejjex agrikoli u għal recharge artificjali tas-sistemi tal-ilma tal-pjan (akwifers)," spjega Sapiano. Huwa żied jgħid li bħalissa għaddejjin ukoll preparamenti għal proġetti ġodda fis-settur li se jibdew jiġu implimentati fix-xhur li ġejjin. Dawn jinkludu proġetti ta' tranġar ta' widien, inkluż l-ilqugħ tal-ilma fil-widien; ir-restawr ta' infrastruttura għall-ilqugħ tal-ilma tax-xita bħal ġibjuni; l-iżvilupp ta' sistemi ta' distribuzzjoni estensivi għall-ilma prodott fil-polishing plants il-ġodda; l-iżvilupp ta' impjant għad-desalinazzjoni tal-ilma f'Għawdex u titjib fl-impjanti ta' desalinazzjoni f'Malta u tranġar estensiv tas-sistemi tad-distribuzzjoni tal-ilma u d-drenaġġ. Investiment ta' €2.1 miljun Intant, fl-inħawi tan-Nigret fir-Rabat bħalissa għaddej xogħol li permezz tiegħu se jkun qed jiġi żviluppat ċentru għall-konservazzjoni tal-ilma. Il-proġett, li huwa stmat li jiswa madwar €2.1 miljun, qiegħed isir mill-Ministeru għall-Enerġija u s-Saħħa permezz ta' fondi EEA-Norwegian. Dan iċ-ċentru mistenni jkun eżempju ta' binja li għandha l-inqas impatt fuq ir-riżorsi tal-ilma li se jkun jinkludi ġibjun li diġà tħaffer u li l-ilma tiegħu jintuża għal użi sekondarji fiċ-ċentru, bħal irrigazzjoni taż-żona ta' madwar iċ-ċentru, u faċilitajiet għat-trattament ta' grey water (ilma li ġej mill-ħasil tal-idejn, pereżempju) biex dan jerġa' jintuża. Dan iċ-ċentru huwa mistenni li jitnieda f'Marzu tas-sena d-dieħla. L-ilma mhux se jkun qed jinħela Barra minn hekk, dan il-proġett jaħseb ukoll għal żona ta' rikreazzjoni madwar il-binja li se tinkludi żoni għat-tfal; żona għat-tagħlim tax-xjenza fejn se jkun hemm apparat bħal raingauges u evaportimeter, li permezz tagħhom it-tfal u kull min iżur dan iċ-ċentru jkun jista' jara kif dan l-apparat jaħdem; żona għall-qari u għall-esibizzjonijiet, kif ukoll siġar u pjanti endemiċi li huma adattati għall-klima ta' pajjiżna. Iċ-ċentru se jkun jinkludi esibizzjonijiet multimedjali li permezz tagħhom se jkun spjegat b'mod interattiv x'miżuri għandhom jittieħdu għall-konservazzjoni tal-ilma. Fil-fatt, meta mitlub jgħid x'se jkun qed isir mill-ilma f'dan iċ-ċentru u li ma jerġax jintuża fil-binja nnifisha, il-kelliem għas-SEWCU spjega li dawn iż-żoni ta' madwar iċ-ċentru nnifsu – li se jinkludu spazji ta' rikreazzjoni bħal play area, science area, information area dwar il-madwar taċ-ċentru, reading area u exhibition area – u huwa għalhekk prevvist li l-ilma li jinħażen fil-ġibjun ta' taħt iċ-ċentru u li jiġi ttrattat f'impjant żgħir ta' greywater recycling li se jkun hemm fiċ-ċentru jintuża fl-irrigazzjoni u l-manteniment tal-landscaping features f'dawn l-ispazji ta' rikreazzjoni. Wirt kulturali Qabel il-bidu tax-xogħlijiet marbutin ma' dan il-proġett, kellha ssir investigazzjoni dwar fdalijiet arkeoloġiċi fejn instabu fdalijiet li, skont l-ewwel indikazzjonijiet mill-arkeologi, jinkludu qabar puniku, xaft vertikali b'żewġ oqbra laterali, amfori u t-triq punika. Il-preżenza ta' dawn il-fdalijiet wasslet għal tfassil mill-ġdid tal-proġett, fejn ġie propost livell ġdid sabiex jippriserva dawn il-fdalijiet fis-sit innifsu u jiżviluppa ċentru ta' interpretazzjoni dwar il-Perjodu Puniku f'Malta. Dan iċ-ċentru u l-faċilitajiet ta' madwaru se jservu wkoll biex tiġi mtejba ż-żona urbana tan-Nigret fir-Rabat. Fil-fatt, ir-roundabout eżistenti se tiġi estiża sal-appartamenti taż-żona tan-Nigret fejn mhux se jkun hemm il-bżonn li persuna taqsam it-triq biex tidħol fil-grounds ta' dan iċ-ċentru. Iċ-Ċentru għall-Konservazzjoni tal-Ilma huwa parti minn sensiela ta' proġetti li qed jitwettqu fis-settur tal-ilma, mill-Ministeru għall-Enerġija u s-Saħħa, bħal proġetti marbutin mal-ilma ġdid, ilma li se jkun qed jintuża mill-bdiewa minflok jintrema fil-baħar, kif ukoll proġetti oħra li qed tagħmel il-Korporazzjoni għas-Servizzi tal-Ilma, li wkoll tifforma parti mill-Ministeru għall-Enerġija u s-Saħħa.